Nóg 'n pienkvoet vir die Britse koningshuis | Maroela Media
Die Britse koningshuis het die nuus Vrydagoggend bevestig met 'n amptelike verklaring. Eugenie (30) het die nuus op haar Instagram-rekening met 'n foto van die oulikste Jack Lewis-beertjiepantoffels en nog 'n stralende foto van die paartjie saam gedeel. In 'n onderskrif saam met die foto's het Eugenie geskryf sy en Jack is opgewonde oor die komende jaar.
Dit is egter onwaarskynlik dat Eugenie en Jack se baba 'n koninklike titel sal kry omdat hulle kinders gewoonlik 'n titel van hulle vader ontvang, tensy die koningin self anders sou besluit.
Prinses Eugenie en Jack Brooksbank op hulle troudag in Oktober 2018. (Foto: ANA)
Die amptelike verklaring uit Buckingham-paleis lui: "Haar Koninklike Hoogheid, prinses Eugenie, en mnr. Jack Brooksbank is baie bly om aan te kondig dat hulle vroeg in 2021 'n baba verwag.
"Die hertog van York en Sarah, hertogin van York, mnr. en mev. George Brooksbank, die koningin en die hertog van Edinburgh is verheug oor die nuus."
Eugenie en Jack is in Oktober 2018 getroud en het die afsonderingstyd tot dusver in Fergie en prins Andrew se tuiste op die koningin se Windsor-landgoed deurgebring.
Eugenie se suster, prinses Beatrice (32), is in Julie met die eiendomsmagnaat Edoardo Mapelli Mozzi getroud.
Sy het die Britse poniepers behoorlik aan die gons gehad toe sy vroeër die maand gewaar is waar sy baba-items by die Little White Company aangekoop het. Dit is die eerste keer dat sy en haar eggenoot ná hulle geheime troue vroeër vanjaar in die openbaar gewaar is, maar dit lyk nou of Beatrice net opgewonde is om vir die eerste keer 'n tannie te word.